Изх.№ ИП – 0324

Дата: 02.09.2020 г.

**ДО**

**ВИСШ СЪДЕБЕН СЪВЕТ**

**ГР. СОФИЯ**

**УВАЖАЕМИ ДАМИ И ГОСПОДА,**

 Обръщам се към вас с апел, който отправям в качеството си на председател и административен ръководител на Апелативен съд - Варна, но и като човек, контактувал особено активно през последните седмици с колегите от съдилищата в апелативния район. Темата на този призив не е изненадваща: въвеждането на ЕИСС. Освен личната комуникация, запозната съм и с някой от изпратените до вас становища и изразените в тях резерви на съдиите и администрациите, и ги споделям.

 Ще се въздържа от изброяването на десетките технически несъвършенства на този продукт; на неадекватността на софтуерните решения; на противоречията им с процесуалните закони. Няма да изтъквам и неимоверните усилия, които всички съдии и съдебни служители полагат ежечасно, включително дълго след края на всеки всеки работен ден, за да могат органите на съдебната власт да продължат да функционират. Вместо да облекчи работата им, какъвто бе замисълът, ЕИСС ги изправя пред изключителни затруднения, изникващи буквално с всеки "клик". С всичко това, сигурна съм, вече сте запознати.

 Всяка система за управление на делата не е просто помощно средство за администриране. Тя побира цялата всеобхватна дейност на съдебната система и в същото време е външната материализирана страна на правосъдието. Затова изключително притесняващите ни нейни пропуски, някой от които вероятна проекция на допуснати грешки в заданието, възпрепятстват същността на нашето функциониране и поставят под риск нормалния съдопроизводствен процес.

 По мнението на софтуерните специалисти, констатираните проблемите не са пренебрежими, бързо отстраними или такива, които рутината ще преодолее. Това води до фундаментални деформации на целия работен процес, безсмислено увеличаване на усилията за технически по своята същност процеси и разхищение на човешки и времеви ресурс.

В допълнение, в съдилищата не само от нашия апелативен район се трупа лавинообразно неудовлетворение, прерастващо в силно напрежение. Длъжна съм да ви информирам за тези процеси и предвидимите последици, с оглед очакваните активни нови постъпления от дела от септември, присъединяването към ЕИСС на нови съдилища и още по-голямо натоварване на този продукт. Пиша това с отговорността на административен ръководител и с пълното съзнание какво е отношението към вестителите на лоши новини.

С оглед всичко изложено, призовавам ви да вземете тежкото, но възможно най-отговорно решение в името на функционирането на съдебната система: да се спре временно въвеждането и експлоатирането на ЕИСС; да се възстанови обслужването със САС, а вече въведените в ЕИСС дела да се интегрират в САС.

Това решение ще даде възможност на съдебната система да се успокои, а новоназначената комисия да предложи решения, които не са ситуационни и фрагментарни и, решавайки един проблем, да не създават нов. След отстраняване на несъвършенствата и грешките, ЕИСС ще може да разгърне всички свои възможности и да оправдае дълго възлаганите надежди и очаквания за електронно правосъдие.

В заключение, ще си позволя да си послужа с термини от анатомията: единната система за електронно правосъдие е не само гръбнакът и скелетно-костната система, но и всяка клетка от цялостния организъм на нашата система. Не бива да допускаме компромис със здравето и живота й, което е общата цел на всички.

 С уважение,

**ВАНУХИ АРАКЕЛЯН**

**АДМИНИСТАРАТИВЕН РЪКОВОДИТЕЛ–**

**ПРЕДСЕДАТЕЛ НА**

**АПЕЛАТИВЕН СЪД - ВАРНА**